Subject: ` 300 Tang Poems

From: pcchou@flood (PC Leonidas Chou)
Date: 9 Jul 1994 03:12:21 GMT

此电子版本乃由 Ned Walsh 於一九九二年春陆续输入.  当时他是美国 Columbia 大学
的博士班学生.  他断断续续地学习了十年的中文.  其博士论文的主题将是关於北宋
时期的词.  我於该年春末将全文校正一遍, 并稍改 Ned 的格式.  全本共有三百又二十首
诗, 原由蘅塘退士选辑, 分为六卷.  以下目录中, 右端列的是诗的编号.

                                                         --- 单维彰 1992-7-5

卷 一		五言古诗 . . . . . . . . . . . . . . . . . . . . . . . . 001
		乐府 . . . . . . . . . . . . . . . . . . . . . . . . . . 036
卷 二		七言古诗 . . . . . . . . . . . . . . . . . . . . . . . . 046
		乐府 . . . . . . . . . . . . . . . . . . . . . . . . . . 074
卷 三		五言律诗 . . . . . . . . . . . . . . . . . . . . . . . . 090
卷 四		七言古诗 . . . . . . . . . . . . . . . . . . . . . . . . 170
		乐府 . . . . . . . . . . . . . . . . . . . . . . . . . . 223
卷 五		五言绝句 . . . . . . . . . . . . . . . . . . . . . . . . 224
		乐府 . . . . . . . . . . . . . . . . . . . . . . . . . . 253
卷 六		七言绝句 . . . . . . . . . . . . . . . . . . . . . . . . 261
		乐府 . . . . . . . . . . . . . . . . . . . . . . . . . . 312

001 张九龄  感遇四首之一

	孤鸿海上来
	池潢不敢顾
	侧见双翠鸟
	巢在三珠树
	矫矫珍木巅
	得无金丸惧
	美服患人指
	高明逼神恶
	今我游冥冥
	弋者何所慕

002 张九龄  感遇四首之二

	兰叶春葳蕤
	桂华秋皎洁
	欣欣此生意
	自尔为佳节
	谁知林栖者
	闻风坐相悦
	草木有本心
	何求美人折

003 张九龄  感遇四首之三

	幽人归独卧
	滞虑洗孤清
	持此谢高鸟
	因之传远情
	日夕怀空意
	人谁感至精
	飞沈理自隔
	何所慰吾诚

004 张九龄  感遇四首之四

	江南有丹橘
	经冬犹绿林
	岂伊地气暖
	自有岁寒心
	可以荐嘉客
	奈何阻重深
	运命惟所遇
	循环不可寻
	徒言树桃李
	此木岂无阴

005 李白  下终南山过斛斯山人宿置酒

	暮从碧山下
	山月随人归
	却顾所来径
	苍苍横翠微
	相携及田家
	童稚开荆扉
	绿竹入幽径
	青萝拂行衣
	欢言得所憩
	美酒聊共挥
	长歌吟松风
	曲尽河星稀
	我醉君复乐
	陶然共忘机

006 李白  月下独酌

	花间一壶酒
	独酌无相亲
	举杯邀明月
	对影成三人
	月既不解饮
	影徒随我身
	暂伴月将影
	行乐须及春
	我歌月徘徊
	我舞影零乱
	醒时同交欢
	醉後各分散
	永结无情游
	相期邈云汉

007 李白  春思

	燕草如碧丝
	秦桑低绿枝
	当君怀归日
	是妾断肠时
	春风不相识
	何事入罗帏

008 杜甫  望岳

	岱宗夫如何
	齐鲁青未了
	造化锺神秀
	阴阳割昏晓
	汤胸生层云
	决□入归鸟
	会当凌绝顶
	一览众山小

009 杜甫  赠卫八处士

	人生不相见
	动如参与商
	今夕复何夕
	共此灯烛光
	少壮能几时
	鬓发各已苍
	访旧半为鬼
	惊呼热中肠
	焉知二十载
	重上君子堂
	昔别君未婚
	儿女忽成行
	怡然敬父执
	问我来何方
	问答乃未已
	驱儿罗酒浆
	夜雨剪春韭
	新炊间黄粱
	主称会面难
	一举累十觞
	十觞亦不醉
	感子故意长
	明日隔山岳
	世事两茫茫

010 杜甫  佳人

	绝代有佳人
	幽居在空谷
	自云良家子
	零落依草木
	关中昔丧乱
	兄弟遭杀戮
	官高何足论
	不得收骨肉
	世情恶衰歇
	万事随转烛
	夫婿轻薄儿
	新人美如玉
	合昏尚知时
	鸳鸯不独宿
	但见新人笑
	那闻旧人哭
	在山泉水清
	出山泉水浊
	侍婢卖珠回
	牵萝补茅屋
	摘花不插发
	采柏动盈掬
	天寒翠袖薄
	日暮倚修竹

011 杜甫  梦李白二首之一

	死别已吞声
	生别常恻恻
	江南瘴疠地
	逐客无消息
	故人入我梦
	明我长相忆
	君今在罗网
	何以有羽翼
	恐非平生魂
	路远不可测
	魂来枫林青
	魂返关塞黑
	落月满屋梁
	犹疑照颜色
	水深波浪阔
	无使蛟龙得

012 杜甫  梦李白二首之二

	浮云终日行
	游子久不至
	三夜频梦君
	情亲见君意
	告归常局促
	苦道来不易
	江湖多风波
	舟楫恐失坠
	出门搔白首
	若负平生志
	冠盖满京华
	斯人独憔悴
	孰云网恢恢
	将老身反累
	千秋万岁名
	寂寞身後事

013 王维  送别

	下马饮君酒
	问君何所之
	君言不得意
	归卧南山陲
	但去莫复闻
	白云无尽时

014 王维  送綦毋潜落第还乡

	圣代无隐者
	英灵尽来归
	遂令东山客
	不得顾采薇
	既至金门远
	孰云吾道非
	江淮度寒食
	京洛缝春衣
	置酒长安道
	同心与我违
	行当浮桂棹
	未几拂荆扉
	远树带行客
	孤城当落晖
	吾谋适不用
	勿谓知音稀

015 王维  青溪

	言入黄花川
	每逐青溪水
	随山将万转
	趣途无百里
	声喧乱石中
	色静深松里
	漾漾泛菱荇
	澄澄映葭苇
	我心素已闲
	清川澹如此
	请留盘石上
	垂钓将已矣

016 王维  渭川田家

	斜光照墟落
	穷巷牛羊归
	野老念牧童
	倚杖候荆扉
	雉□麦苗秀
	蚕眠桑叶稀
	田夫荷锄立
	相见语依依
	即此羡闲逸
	怅然吟式微

017 王维  西施咏

	艳色天下重
	西施宁久微
	朝为越溪女
	暮作吴宫妃
	贱日岂殊众
	贵来方悟稀
	邀人傅脂粉
	不自著罗衣
	君宠益娇态
	君怜无是非
	当时浣纱伴
	莫得同车归
	持谢邻家子
	效颦安可希

018 孟浩然  秋登兰山寄张五

	北山白云里
	隐者自怡悦
	相望始登高
	心随雁飞灭
	愁因薄暮起
	兴是清秋发
	时见归村人
	沙行渡头歇
	天边树若荠
	江畔洲如月
	何当载酒来
	共醉重阳节

019 孟浩然  夏日南亭怀辛大

	山光忽西落
	池月渐东上
	散发乘夜凉
	开轩卧闲敞
	荷风送香气
	竹露滴清响
	欲取鸣琴弹
	恨无知音赏
	感此怀故人
	中宵劳梦想

020 孟浩然  宿业师山房待丁大不至

	夕阳度西岭
	群壑倏已暝
	松月生夜凉
	风泉满清听
	樵人归欲尽
	烟鸟栖初定
	之子期宿来
	孤琴候萝径

021 王昌龄  同从弟南斋□月忆山阴崔少府

	高卧南斋时
	开帷月初吐
	清辉淡水木
	演漾在窗户
	苒苒几盈虚
	澄澄变今古
	美人清江畔
	是夜越吟苦
	千里其如何
	微风吹兰杜

022 邱为  寻西山隐者不遇

	绝顶一茅茨
	直上三十里
	扣关无僮仆
	窥室惟案几
	若非巾柴车
	应是钓秋水
	差池不相见
	黾勉空仰止
	草色新雨中
	松声晚窗里
	及兹契幽绝
	自足荡心耳
	虽无宾主意
	颇得清净理
	兴尽方下山
	何必待之子

023 綦毋潜  春泛若耶溪

	幽意无断绝
	此去随所偶
	晚风吹行舟
	花路入溪口
	际夜转西壑
	隔山望南斗
	潭烟飞溶溶
	林月低向後
	生事且弥漫
	愿为持竿叟

024 常建  宿王昌龄隐居

	清溪深不测
	隐处唯孤云
	松际露微月
	清光犹为君
	茅亭宿花影
	药院滋苔纹
	余亦谢时去
	西山鸾鹤群

025 岑参  与高适薛据登慈恩寺浮图

	塔势如涌出
	孤高耸天宫
	登临出世界
	磴道盘虚空
	突兀压神州
	峥嵘如鬼工
	四角碍白日
	七层摩苍穹
	下窥指高鸟
	俯听闻惊风
	连山若波涛
	奔凑如朝东
	青槐夹驰道
	宫馆何玲珑
	秋色从西来
	苍然满关中
	五陵北原上
	万古青蒙蒙
	净理了可悟
	胜因夙所宗
	誓将挂冠去
	觉道资无穷

026 元结  贼退示官吏并序

	癸卯岁，西原贼入道州，焚烧杀掠，几尽而
	去。明年，贼又攻永州，破邵，不犯此州边
	鄙而退，岂力能制敌欤？盖蒙其伤怜而已！
	诸史何为忍苦徵□！故作诗一篇以示官吏。
	
	昔岁逢太平
	山林二十年
	泉源在庭户
	洞壑当门前
	井税有常期
	日晏犹得眠
	忽然遭时变
	数岁亲戎旃
	今来典斯郡
	山夷又纷然
	城小贼不屠
	人贫伤可怜
	是以陷邻境
	此州独见全
	使臣将王命
	岂不如贼焉
	令彼徵□者
	迫之如火煎
	谁能绝人命
	以作时世贤
	思欲委符节
	引竿自刺船
	将家就鱼麦
	归老江湖边

027 韦应物  郡斋雨中与诸文士燕集

	兵卫森画戟
	宴寝凝清香
	海上风雨至
	逍遥池阁凉
	烦□近消散
	嘉宾复满堂
	自惭居处崇
	未睹斯民康
	理会是非遣
	性达形迹忘
	鲜肥属时禁
	蔬果幸见尝
	俯饮一杯酒
	仰聆金玉章
	神欢体自轻
	意欲□风翔
	吴中盛文史
	群彦今汪洋
	方知大蕃地
	岂曰财赋强

028 韦应物  初发扬子寄元大校书

	凄凄去亲爱
	泛泛入烟雾
	归棹洛阳人
	残钟广陵树
	今朝为此别
	何处还相遇
	世事波上舟
	沿洄安得住

029 韦应物  寄全椒山中道士

	今朝郡斋冷
	忽念山中客
	涧底束荆薪
	归来煮白石
	欲持一瓢酒
	远慰风雨夕
	落叶满空山
	何处寻行迹

030 韦应物  长安遇冯著

	客从东方来
	衣上灞陵雨
	问客何为来
	采山因买斧
	冥冥花正开
	□□燕新乳
	昨别今已春
	鬓丝生几缕

031 韦应物  夕次盱眙县

	落帆逗淮镇
	停舫临孤驿
	浩浩风起波
	冥冥日沈夕
	人归山郭暗
	雁下芦洲白
	独夜忆秦关
	听钟未眠客

032 韦应物  东郊

	吏舍□终年
	出郊旷清曙
	杨柳散和风
	青山澹吾虑
	依丛适自憩
	缘涧还复去
	微雨霭芳原
	春鸠鸣何处
	乐幽心屡止
	遵事迹犹遽
	终罢斯结庐
	慕陶真可庶

033 韦应物  送杨氏女

	永日方戚戚
	出行复悠悠
	女子今有行
	大江□轻舟
	尔辈苦无恃
	抚念益慈柔
	幼为长所育
	两别泣不休
	对此结中肠
	义往难复留
	自小阙内训
	事姑贻我忧
	赖兹托令门
	仁恤庶无尤
	贫俭诚所尚
	资从岂待周
	孝恭遵妇道
	容止顺其猷
	别离在今晨
	见尔当何秋
	居闲始自遣
	临感忽难收
	归来视幼女
	零泪缘缨流

034 柳宗元  晨诣超师院读禅经

	汲井漱寒齿
	清心拂尘服
	闲持贝叶书
	步出东斋读
	真源了无取
	忘迹世所逐
	遗言冀可冥
	缮性何由熟
	道人庭宇静
	苔色连深竹
	日出雾露馀
	青松如膏沐
	澹然离言说
	悟悦心自足

035 柳宗元  溪居

	久为簪组累
	幸此南夷谪
	闲依农圃邻
	偶似山林客
	晓耕翻露草
	夜榜响溪石
	来往不逢人
	长歌楚天碧

036 王昌龄  塞上曲

	蝉鸣空桑林
	八月萧关道
	出塞复入塞
	处处黄芦草
	从来幽并客
	皆向沙场老
	莫学游侠儿
	矜夸紫骝好

037 王昌龄  塞下曲

	饮马渡秋水
	水寒风似刀
	平沙日未没
	黯黯见临洮
	昔日长城战
	咸言意气高
	黄尘足今古
	白骨乱蓬蒿

038 李白  关山月

	明月出天山
	苍茫云海间
	长风几万里
	吹度玉门关
	汉下白登道
	胡窥青海湾
	由来征战地
	不见有人还
	戍客望边色
	思归多苦颜
	高楼当此夜
	叹息未应闲

039 李白  子夜四时歌  春歌

	秦地罗敷女
	采桑绿水边
	素手青条上
	红妆白日鲜
	蚕饥妾欲去
	五马莫留连

040 李白  子夜四时歌  夏歌

	镜湖三百里
	菡萏发荷花
	五月西施采
	人看隘若耶
	回舟不待月
	归去越王家

041 李白  子夜四时歌  秋歌

	长安一片月
	万户□衣声
	秋风吹不尽
	总是玉关情
	何日平胡虏
	良人罢远征

042 李白  子夜四时歌  冬歌

	明朝驿使发
	一夜絮征袍
	素手抽针冷
	那堪把剪刀
	裁缝寄远道
	几日到临洮

043 李白  长干行

	妾发初覆额
	折花门前剧
	郎骑竹马来
	□床弄青梅
	同居长干里
	两小无嫌猜
	十四为君妇
	羞颜未尝开
	低头向暗壁
	千唤不一回
	十五始展眉
	愿同尘与灰
	常存抱柱信
	岂上望夫台
	十六君远行
	瞿塘滟□堆
	五月不可触
	猿鸣天上哀
	门前迟行迹
	一一生绿苔
	苔深不能扫
	落叶秋风早
	八月蝴蝶来
	双飞西园草
	感此伤妾心
	坐愁红颜老
	早晚下三巴
	预将书报家
	相迎不道远
	直至长风沙

044 孟郊  烈女操

	梧桐相待老
	鸳鸯会双死
	贞妇贵殉夫
	舍生亦如此
	波澜誓不起
	妾心井中水

045 孟郊  游子吟

	慈母手中线
	游子身上衣
	临行密密缝
	意恐迟迟归
	谁言寸草心
	报得三春辉

046 陈子昂  登幽州台歌

	前不见古人
	後不见来者
	念天地之悠悠
	独怆然而涕下

047 李颀  古意

	男儿事长征
	少小幽燕客
	赌胜马蹄下
	由来轻七尺
	杀人莫敢前
	须如□毛磔
	黄云陇底白雪飞
	未得报恩不能归
	辽东小妇年十五
	惯弹琵琶解歌舞
	今为羌笛出塞声
	使我三军泪如雨

048 李颀  送陈章甫

	四月南风大麦黄
	枣花未落桐叶长
	青山朝别暮还见
	嘶马出门思故乡
	陈侯立身何坦荡
	虬须虎眉仍大颡
	腹中贮书一万卷
	不肯低头在草莽
	东门酤酒饮我曹
	心轻万事皆鸿毛
	醉卧不知白日暮
	有时空望孤云高
	长河浪头连天黑
	津口停舟渡不得
	郑国游人未及家
	洛阳行子空叹息
	闻道故林相识多
	罢官昨日今如何

049 李颀  琴歌

	主人有酒欢今夕
	请奏鸣琴广陵客
	月照城头乌半飞
	霜凄万树风入衣
	铜□华烛烛增辉
	初弹渌水後楚妃
	一声已动物皆静
	四座无言星欲稀
	清淮奉使千馀里
	敢告云山从此始

050 李颀  听董大弹胡笳声兼寄语弄房给事

	蔡女昔造胡笳声
	一弹一十有八拍
	胡人落泪沾边草
	汉使断肠对归客
	古戍苍苍烽火寒
	大荒沈沈飞雪白
	先拂声弦後角羽
	四郊秋叶惊□□
	董夫子  通神明
	深山窃听来妖精
	言迟更速皆应手
	将往复旋如有情
	空山百鸟散还合
	万里浮云阴且晴
	嘶酸雏雁失群夜
	断绝胡儿恋母声
	川为静其波
	鸟亦罢其鸣
	乌孙部落家乡远
	逻娑沙尘哀怨生
	幽音变调忽飘洒
	长风吹林雨堕瓦
	迸泉飒飒飞木末
	野鹿呦呦走堂下
	长安城连东掖垣
	凤凰池对青琐门
	高才脱略名与利
	日夕望君抱琴至

051 李颀  听安万善吹□篥歌

	南山截竹为□篥
	此乐本自龟兹出
	流传汉地曲转奇
	凉州胡人为我吹
	傍邻闻者多叹息
	远客思乡皆泪垂
	世人解听不解赏
	长飙风中自来往
	枯桑老柏寒飕□
	九雏鸣凤乱啾啾
	龙吟虎啸一时发
	万籁百泉相与秋
	忽然更作渔阳掺
	黄云萧条白日暗
	变调如闻杨柳春
	上林繁花照眼新
	岁夜高堂列明烛
	美酒一杯声一曲

052 孟浩然  夜归鹿门山歌

	山寺钟鸣昼已昏
	渔梁渡头争渡喧
	人随沙路向江村
	余亦乘舟归鹿门
	鹿门月照开烟树
	忽到庞公栖隐处
	岩扉松径长寂寥
	惟有幽人自来去

053 李白  庐山谣寄卢侍御虚舟

	我本楚狂人
	凤歌笑孔丘
	手持绿玉杖
	朝别黄鹤楼
	五岳寻仙不辞远
	一生好入名山游
	庐山秀出南斗傍
	屏风九叠云锦张
	影落明湖青黛光
	金阙前开二峰长
	银河倒挂三石梁
	香炉瀑布遥相望
	回崖沓障□苍苍
	翠影红霞映朝日
	鸟飞不到吴天长
	登高壮观天地间
	大江茫茫去不黄
	黄云万里动风色
	白波九道流雪山
	好为庐山谣
	兴因庐山发
	闲窥石镜清我心
	谢公行处苍苔没
	早服还丹无世情
	琴心三叠道初成
	遥见仙人彩云里
	手把芙蓉朝玉京
	先期汗漫九垓上
	愿接卢敖游太清

054 李白  梦游天姥吟留别

	海客谈瀛洲
	烟涛微茫信难求
	越人语天姥
	云霓明灭或可睹
	天姥连天向天横
	势拔五岳掩赤城
	天台四万八千丈
	对此欲倒东南倾
	我欲因之梦吴越
	一夜飞渡镜湖月
	湖月照我影
	送我至剡溪
	谢公宿处今尚在
	渌水荡漾清猿啼
	脚著谢公屐
	身登青云梯
	半壁见海日
	空中闻天鸡
	千岩万壑路不定
	迷花倚石忽已暝
	熊咆龙吟殷岩泉
	栗深林兮惊层巅
	云青青兮欲雨
	水澹澹兮生烟
	列缺霹雳
	邱峦崩摧
	洞天石扇
	訇然中开
	青冥浩荡不见底
	日月照耀金银台
	霓为衣兮风为马
	云之君兮纷纷而来下
	虎鼓瑟兮鸾回车
	仙之人兮列如麻
	忽魂悸以魄动
	□惊起而长嗟
	惟觉时之枕席
	失向来之烟霞
	世间行乐亦如此
	古来万事东流水
	别君去兮何时还
	且放白鹿青崖间
	须行即骑访名山
	安能摧眉折腰事权贵
	使我不得开心颜

055 李白  金陵酒肆留别

	风吹柳花满店香
	吴姬压酒唤客尝
	金陵子弟来相送
	欲行不行各尽觞
	请君试问东流水
	别意与之谁短长

056 李白  宣州谢□楼饯别校书叔云

	弃我去者
	昨日之日不可留
	乱我心者
	今日之日多烦忧
	长风万里送秋雁
	对此可以酣高楼
	蓬莱文章建安骨
	中间小谢又清发
	俱怀逸兴壮思飞
	欲上青天览明月
	抽刀断水水更流
	举杯销愁愁更愁
	人生在世不称意
	明朝散发弄扁舟

057 岑参  走马川行奉送封大夫出师西征

	君不见走马川行雪海边
	平沙莽莽黄入天
	轮台九月风夜吼
	一川碎石大如斗
	随风满地石乱走
	匈奴草黄马正肥
	金山西见烟尘飞
	汉家大将西出师
	将军金甲夜不脱
	半夜军行戈相拨
	风头如刀面如割
	马毛带雪汗气蒸
	五花连钱旋作冰
	幕中草檄砚水凝
	虏骑闻之应胆慑
	料知短兵不敢接
	车师西门伫献捷

058 岑参  轮台歌奉送封大夫出师西征

	轮台城头夜吹角
	轮台城北旄头落
	羽书昨夜过渠黎
	单于已在金山西
	戍楼西望烟尘黑
	汉兵屯在轮台北
	上将拥旄西出征
	平明吹笛大军行
	四边伐鼓雪海涌
	三军大呼阴山动
	虏塞兵气连云屯
	战场白骨缠草根
	剑河风急雪片阔
	沙口石冻马蹄脱
	亚相勤王甘苦辛
	誓将报主静边尘
	古来青史谁不见
	今见功名胜古人

059 岑参  白雪歌送武判官归京

	北风卷地白草折
	胡天八月即飞雪
	忽如一夜春风来
	千树万树梨花开
	散入珠帘湿罗幕
	狐裘不□锦衾薄
	将军角弓不得控
	都护铁衣冷犹著
	瀚海阑干百丈冰
	愁云黪淡万里凝
	中军置酒饮归客
	胡琴琵琶与羌笛
	纷纷暮雪下辕门
	风掣红旗冻不翻
	轮台东门送君去
	去时雪满天山路
	山回路转不见君
	雪上空留马行处

060 杜甫  韦讽录事宅观曹将军画马图

	国初以来画鞍马
	神妙独数江都王
	将军得名三十载
	人间又见真乘黄
	曾貌先帝照夜白
	龙池十日飞霹雳
	内府殷红玛瑙盘
	婕妤传诏才人索
	盘赐将军拜舞归
	轻纨细绮相追飞
	贵戚权门得笔迹
	始觉屏障生光辉
	昔日太宗拳毛□
	近时郭家狮子花
	今之新图有二马
	复令识者久叹嗟
	此皆骑战一敌万
	缟素漠漠开风沙
	其馀七匹亦殊绝
	迥若寒空杂烟雪
	霜蹄蹴踏长楸间
	马官□养森成列
	可怜九马争神骏
	顾视清高气深稳
	借问苦心爱者谁
	後有韦讽前支盾
	忆昔巡幸新丰宫
	翠花拂天来向东
	腾骧磊落三万匹
	皆与此图筋骨同
	自从献宝朝河宗
	无复射蛟江水中
	君不见
	金粟堆前松柏里
	龙媒去尽鸟呼风

061 杜甫  丹青引赠曹霸将军

	将军魏武之子孙
	於今为庶为青门
	英雄割据虽已矣
	文采风流今尚存
	学书初学卫夫人
	但恨无过王右军
	丹青不知老将至
	富贵於我如浮云
	开元之中常引见
	承恩数上南熏殿
	凌烟功臣少颜色
	将军下笔开生面
	良相头上进贤冠
	猛将腰间大羽箭
	褒公鄂公毛发动
	英姿飒爽犹酣战
	先帝天马玉花骢
	画工如山貌不同
	是日牵来赤墀下
	迥立阊阖生长风
	诏谓将军拂绢素
	意匠惨淡经营中
	斯须九重真龙出
	一洗万古凡马空
	玉花却在御榻上
	榻上庭前屹相向
	至尊含笑催赐金
	圉人太仆皆惆怅
	弟子韩干早入室
	亦能画马穷殊相
	干惟画肉不画骨
	忍使骅骝气凋丧
	将军画善盖有神
	偶逢佳士亦写真
	即今漂泊干戈际
	屡貌寻常行路人
	涂穷反遭俗眼白
	世上未有如公贫
	但看古来盛名下
	终日坎□缠其身

062 杜甫  寄韩谏议

	今我不乐思岳阳
	身欲奋飞病在床
	美人娟娟隔秋水
	濯足洞庭望八荒
	鸿飞冥冥日月白
	青枫叶赤天雨霜
	玉京群帝集北斗
	或骑麒麟翳凤凰
	芙蓉旌旗烟雾落
	影动倒景摇潇湘
	星宫之君醉琼浆
	羽人稀少不在旁
	似闻昨者赤松子
	恐是汉代韩张良
	昔随刘氏定长安
	帷幄未改神惨伤
	国家成败吾岂敢
	色难腥腐餐枫香
	周南留滞古所惜
	南极老人应寿昌
	美人胡为隔秋水
	焉得置之贡玉堂

063 杜甫  古柏行

	孔明庙前有老柏
	柯如青铜根如石
	双皮溜雨四十围
	黛色参天二千尺
	君臣已与时际会
	树木犹为人爱惜
	云来气接巫峡长
	月出寒通雪山白
	忆昨路绕锦亭东
	先主武侯同□宫
	崔嵬枝干郊原古
	窈窕丹青户牖空
	落落盘踞虽得地
	冥冥孤高多烈风
	扶持自是神明力
	正直元因造化功
	大厦如倾要梁栋
	万牛回首丘山重
	不露文章世已惊
	未辞剪伐谁能送
	苦心岂免容蝼蚁
	香叶终经宿鸾凤
	志士幽人莫怨嗟
	古来材大难为用

064 杜甫  观公孙大娘弟子舞剑器行并序

	大历二年十月十九日夔府别驾元持宅见临颍李十二
	娘舞剑器，壮其蔚□。问其所师，曰∶余公孙大娘
	弟子也。开元三载，余尚童稚，记於郾城观公孙氏
	舞剑器浑脱。浏漓顿挫，独出冠时。自高头宜春梨
	园二伎坊内人，洎外供奉，晓是舞者，圣文神武皇
	帝初，公孙一人而已。玉貌锦衣，况余白首！今兹
	弟子亦匪盛颜。既辨其由来，知波澜莫二。抚事慷
	慨，聊为剑器行。昔者吴人张旭善草书书帖，数尝
	於邺县见公孙大娘舞西河剑器，自此草书长进，豪
	荡感激。即公孙可知矣！

	昔有佳人公孙氏
	一舞剑器动四方
	观者如山色沮丧
	天地为之久低昂
	霍如羿射九日落
	矫如群帝骖龙翔
	来如雷霆收震怒
	罢如江海凝清光
	绛唇珠袖两寂寞
	晚有弟子传芬芳
	临颍美人在白帝
	妙舞此曲神扬扬
	与余问答既有以
	感时抚事增惋伤
	先帝侍女八千人
	公孙剑器初第一
	五十年间似反掌
	风尘□洞昏王室
	梨园子弟散如烟
	女乐馀姿映寒日
	金粟堆前木已拱
	瞿塘石城草萧瑟
	玳筵急管曲复终
	乐极哀来月东出
	老夫不知其所往
	足茧荒山转愁疾

065 元结  石鱼湖上醉歌并序

	漫叟以公田米酿酒，因休暇，则载酒於湖上，
	时取一醉；欢醉中，据湖岸，引臂向鱼取酒，
	使舫载之，遍饮坐者。意疑倚巴丘，酌於君山
	之上，诸子环洞庭而坐，酒舫泛泛然，触波涛
	而往来者，乃作歌以长之。

	石鱼湖  似洞庭
	夏水欲满君山青
	山为樽  水为沼
	酒徒历历坐洲鸟
	长风连日作大浪
	不能废人运酒舫
	我持长瓢坐巴丘
	酌饮四座以散愁

066 韩愈  山石

	山石荦确行径微
	黄昏到寺蝙蝠飞
	升堂坐阶新雨足
	芭蕉叶大栀子肥
	僧言古壁佛画好
	以火来照所见稀
	铺床拂席置羹饭
	疏粝亦足饱我饥
	夜深静卧百虫绝
	清月出岭光入扉
	天明独去无道路
	出入高下穷烟霏
	山红涧碧纷烂漫
	时见松枥皆十围
	当流赤足蹋涧石
	水声激激风吹衣
	人生如此自可乐
	岂必局束为人□
	嗟哉吾党二三子
	安得至老不更归

067 韩愈  八月十五夜赠张功曹

	纤云四卷天无河
	清风吹空月舒波
	沙平水息声影绝
	一杯相属君当歌
	君歌声酸辞且苦
	不能听终泪如雨
	洞庭连天九疑高
	蛟龙出没猩鼯号
	十生九死到官所
	幽居默默如藏逃
	下床畏蛇食畏药
	海气湿蛰熏腥臊
	昨者州前槌大鼓
	嗣皇继圣登夔皋
	赦书一日行万里
	罪从大辟皆除死
	迁者追回流者还
	涤瑕荡垢清朝班
	州家申名使家抑
	坎轲□得移荆蛮
	判司卑官不堪说
	未免捶楚尘埃间
	同时辈流多上道
	天路幽险难追攀
	君歌且休听我歌
	我歌今与君殊科
	一年明月今宵多
	人生由命非由他
	有酒不饮奈明何

068 韩愈  谒衡岳庙遂宿岳寺题门楼

	五岳祭秩皆三公
	四方环镇嵩当中
	火维地荒足妖怪
	天假神柄专其雄
	喷云泄雾藏半腹
	虽有绝顶谁能穷
	我来正逢秋雨节
	阴气晦昧无清风
	潜心默祷若有应
	岂非正直能感通
	须臾静扫众峰出
	仰见突兀撑青空
	紫盖连延接天柱
	石廪腾掷堆祝融
	森然魄动下马拜
	松柏一迳趋灵宫
	纷墙丹柱动光彩
	鬼物图画填青红
	升阶伛偻荐脯酒
	欲以菲薄明其衷
	庙内老人识神意
	睢盱侦伺能鞠躬
	手持杯□导我掷
	云此最吉馀难同
	窜逐蛮荒幸不死
	衣食□足甘长终
	侯王将相望久绝
	神纵欲福难为功
	夜投佛寺上高阁
	星月掩映云□□
	猿鸣钟动不知曙
	杲杲寒日生於东

069 韩愈  石鼓歌

	张生手持石鼓文
	劝我识作石鼓歌
	少陵无人谪仙死
	才薄将奈石鼓何
	周纲□迟四海沸
	宣王愤起挥天戈
	大开明堂受朝贺
	诸侯剑佩鸣相磨
	搜于岐阳骋雄俊
	万里禽兽皆遮罗
	镌功勒成告万世
	凿石作鼓隳嵯峨
	从臣才艺咸第一
	拣选撰刻留山阿
	雨淋日炙野火燎
	鬼物守护烦□呵
	公从何处得纸本
	毫发尽备无差讹
	辞严义密读难晓
	字体不类隶与蝌
	年深岂免有缺画
	快剑砍断生蛟鼍
	鸾翔凤翥众仙下
	珊瑚碧树交枝柯
	金绳铁索锁钮壮
	古鼎跃水龙腾梭
	陋儒编诗不收入
	二雅褊迫无委蛇
	孔子西行不到秦
	掎摭星宿遗羲娥
	嗟予好古生苦晚
	对此涕泪双滂沱
	忆昔初蒙博士徵
	其年始改称元和
	故人从军在右辅
	为我度量掘臼科
	濯冠沐浴告祭酒
	如此至宝存岂多
	毡包席裹可立致
	十鼓□载数骆驼
	荐诸太庙比郜鼎
	光价岂止百倍过
	圣恩若许留太学
	诸生讲解得切磋
	观经鸿都尚填咽
	坐见举国来奔波
	剜苔剔藓露节角
	安置妥帖平不颇
	大厦深檐与盖覆
	经历久远期无佗
	中朝大官老於事
	讵肯感激徒□婀
	牧童敲火牛砺角
	谁复著手为摩挲
	日销月铄就埋没
	六年西顾空吟哦
	羲之俗书趁姿媚
	数纸尚可博白鹅
	继周八代争战罢
	无人收拾理则那
	方今太平日无事
	柄任儒术崇丘轲
	安能以此上论列
	愿借辩口如悬河
	石鼓之歌止於此
	呜呼吾意其蹉跎

070 柳宗元  渔翁

	渔翁夜傍西岩宿
	晓汲清湘燃楚烛
	烟销日出不见人
	□乃一声山水绿
	回看天际下中流
	岩上无心云相逐

071 白居易  长恨歌

	汉皇重色思倾国
	御宇多年求不得
	杨家有女初长成
	养在深闺人未识
	天生丽质难自弃
	一朝选在君王侧
	回眸一笑百媚生
	六宫粉黛无颜色
	春寒赐浴华清池
	温泉水滑洗凝脂
	侍儿扶起娇无力
	始是新承恩泽时
	云鬓花颜金步摇
	芙蓉帐暖度春宵
	春宵苦短日高起
	从此君王不早朝
	承欢侍宴无闲暇
	春从春游夜专夜
	後宫佳丽三千人
	三千宠爱在一身
	金星妆成娇侍夜
	玉楼宴罢醉和春
	姊妹弟兄皆列士
	可怜光彩生门户
	遂令天下父母心
	不重生男重生女
	骊宫高处入青云
	仙乐风飘处处闻
	缓歌慢舞凝丝竹
	尽日君王看不足
	渔阳鼙鼓动地来
	惊破霓裳羽衣曲
	九重城阙烟尘生
	千乘万骑西南行
	翠华摇摇行复止
	西出都门百馀里
	六军不发无奈何
	宛转蛾眉马前死
	花钿委地无人收
	翠翘金雀玉搔头
	君王掩面救不得
	回看血泪相和流
	黄埃散漫风萧索
	云栈萦纡登剑阁
	峨嵋山下少人行
	旌旗无光日色薄
	蜀江水碧蜀山青
	圣主朝朝暮暮情
	行宫见月伤心色
	夜雨闻铃肠断声
	天旋地转回龙驭
	到此踌躇不能去
	马嵬坡下泥土中
	不见玉颜空死处
	君臣相顾尽沾衣
	东望都门信马归
	归来池苑皆依旧
	太液芙蓉未央柳
	芙蓉如面柳如眉
	对此如何不泪垂
	春风桃李花开日
	秋雨梧桐叶落时
	西宫南内多秋草
	落叶满阶红不扫
	梨园子弟白发新
	椒房阿监青娥老
	夕殿萤飞思悄然
	孤灯挑尽未成眠
	迟迟钟鼓初长夜
	耿耿星河欲曙天
	鸳鸯瓦冷霜华重
	翡翠衾寒谁与共
	悠悠生死别经年
	魂魄不曾来入梦
	临邛道士鸿都客
	能以精诚致魂魄
	为感君王辗转思
	遂教方士殷勤觅
	排空驭气奔如电
	升天入地求之遍
	上穷碧落下黄泉
	两处茫茫皆不见
	忽闻海上有仙山
	山在虚无缥缈间
	楼阁玲珑五云起
	其中绰约多仙子
	中有一人字太真
	雪肤花貌参差是
	金阙西厢叩玉扃
	转教小玉报双成
	闻道汉家天子使
	九华帐里梦魂惊
	揽衣推枕起徘徊
	珠箔银屏迤逦开
	云鬓半偏新睡觉
	花冠不整下堂来
	风吹仙袂飘飘举
	犹似霓裳羽衣舞
	玉容寂寞泪阑干
	梨花一枝春带雨
	含情凝睇谢君王
	一别音容两渺茫
	昭阳殿里恩爱绝
	蓬莱宫中日月长
	回头下望人寰处
	不见长安见尘雾
	唯将旧物表深情
	钿合金钗寄将去
	钗留一股合一扇
	钗擘黄金合分钿
	但教心似金钿坚
	天上人间会相见
	临别殷勤重寄词
	词中有誓两心知
	七月七日长生殿
	夜半无人私语时
	在天愿作比翼鸟
	在地愿为连理枝
	天长地久有时尽
	此恨绵绵无绝期

072 白居易  琵琶行并序

	元和十年，予左迁九江郡司马。明年秋，送客
	湓浦口，闻船中夜弹琵琶者，听其音，铮铮然
	有京都声；问其人，本长安倡女，尝学琵琶於
	穆曹二善才。年长色衰，委身为贾人妇。遂命
	酒，使快弹数曲，曲罢悯然。自叙少小时欢乐
	事，今漂沦憔悴，转徙於江湖间。予出官二年
	恬然自安，感斯人言，是夕，始觉有迁谪意，
	因为长句歌以赠之，凡六百一十六言，命曰琵
	琶行。

	浔言江头夜送客
	枫叶荻花秋瑟瑟
	主人下马客在船
	举酒欲饮无管弦
	醉不成欢惨将别
	别时茫茫江浸月
	忽闻水上琵琶声
	主人忘归客不发
	寻声暗问弹者谁
	琵琶声停欲语迟
	移船相近邀相见
	添酒回灯重开宴
	千呼万唤始出来
	犹抱琵琶半遮面
	转轴拨弦三两声
	未成曲调先有情
	弦弦掩抑声声思
	似诉平生不得志
	低眉信手续续弹
	说尽心中无限事
	轻拢慢捻抹复挑
	初为霓裳後六么
	大弦嘈嘈如急雨
	小弦切切如私语
	嘈嘈切切错杂弹
	大珠小珠落玉盘
	间官莺语花底滑
	幽咽泉流水下滩
	水泉冷涩弦凝绝
	凝绝不通声渐歇
	别有幽愁暗恨生
	此时无声胜有声
	银瓶乍破水浆迸
	铁骑突出刀□鸣
	曲终收拨当心画
	四弦一声如裂帛
	东船西舫悄无言
	唯见江心秋月白
	沈吟放拨插弦中
	整顿衣裳起敛容
	自言本是京城女
	家在虾蟆陵下住
	十三学得琵琶成
	名属教坊第一部
	曲罢曾教善才服
	妆成每被秋娘妒
	五陵年少争缠头
	一曲红绡不知数
	钿头银篦击节碎
	血色罗裙翻酒污
	今年欢笑复明年
	秋月春风等闲度
	弟走从军阿姨死
	暮去朝来颜色故
	门前冷落车马稀
	老大嫁作商人妇
	商人重利轻别离
	前月浮梁买茶去
	去来江口守空船
	绕船月明江水寒
	夜深忽梦少年事
	梦啼妆泪红阑干
	我闻琵琶已叹息
	又闻此语重唧唧
	同是天涯沦落人
	相逢何必曾相识
	我从去年辞帝京
	谪居卧病浔阳城
	浔阳地僻无音乐
	终岁不闻丝竹声
	住近湓江地低湿
	黄芦苦竹绕宅生
	其间旦暮闻何物
	杜鹃啼血猿哀鸣
	春江花朝秋月夜
	往往取酒还独倾
	岂无山歌与村笛
	呕哑嘲哳难为听
	今夜闻君琵琶语
	如听仙乐耳暂明
	莫辞更坐弹一曲
	为君翻作琵琶行
	感我此言良久立
	却坐促弦弦转急
	凄凄不似向前声
	满座重闻皆掩泣
	座中泣下谁最多
	江州司马青衫湿

073 李商隐  韩碑

	元和天子神武姿
	彼何人哉轩与羲
	誓将上雪列圣耻
	坐法宫中朝四夷
	淮西有贼五十载
	封狼生□□生罴
	不据山河据平地
	长戈利矛日可麾
	帝得圣相相曰度
	贼斫不死神扶持
	腰悬相印作都统
	阴风惨澹天王旗
	□武古通作牙爪
	仪曹外郎载笔随
	行军司马智且勇
	十四万众犹虎貔
	入蔡缚贼献太庙
	功无与让恩不訾
	帝曰汝度功第一
	汝从事愈宜为辞
	愈拜稽首蹈且舞
	金石刻画臣能为
	古者世称大手笔
	此事不系於职司
	当仁自古有不让
	言讫屡颔天子颐
	公退斋戒坐小阁
	濡染大笔何淋漓
	点窜尧典舜典字
	涂改清庙生民诗
	文成破体书在纸
	清晨再拜铺丹墀
	表曰臣愈昧死上
	咏神圣功书之碑
	碑高三丈字如斗
	负以灵□蟠以螭
	句奇语重喻者少
	谗之天子言其私
	长绳百尺拽碑倒
	□沙大石相磨治
	公之斯文若元气
	先时已入人肝脾
	汤盘孔鼎有述作
	今无其器存其辞
	呜呼圣皇及圣相
	相与□赫流淳熙
	公之斯文不示後
	曷与三五相攀追
	愿书万本诵万过
	口角流沫右手胝
	传之七十有二代
	以为封禅玉检明堂基

074 高适  燕歌行并序

	开元二十六年，客有从御史大夫张公出塞而还者，
	作燕歌行以示适，感征戍之事，因而和焉。

	汉家烟尘在东北
	汉将辞家破残贼
	男儿本自重横行
	天子非常赐颜色
	□金伐鼓下榆关
	旌旆逶迤碣石间
	校尉羽书飞瀚海
	单于猎火照狼山
	山川萧条极边土
	胡骑凭陵杂风雨
	战士军前半死生
	美人帐下犹歌舞
	大漠穷秋塞草衰
	孤城落日斗兵稀
	身当恩遇常轻敌
	力尽关山未解围
	铁衣远戍辛勤久
	玉筋应啼别离後
	少妇城南欲断肠
	征人蓟北空回首
	边庭飘□那可度
	绝域苍茫更何有
	杀气三时作阵云
	寒声一夜传刁斗
	相看白刃血纷纷
	死节从来岂顾勋
	君不见沙场征战苦
	至今犹忆李将军

075 李颀  古从军行

	白日登山望烽火
	黄昏饮马傍交河
	行人刁斗风沙暗
	公主琵琶幽怨多
	野云万里无城郭
	雨雪纷纷连大漠
	胡雁哀鸣夜夜飞
	胡儿眼泪双双落
	闻道玉门犹被遮
	应将性命逐轻车
	年年战骨埋荒外
	空见葡萄入汉家

076 王维  洛阳女儿行

	洛阳女儿对门居
	□可容颜十五馀
	良人玉勒乘骢马
	侍女金盘脍鲤鱼
	画阁朱楼尽相望
	红桃绿柳垂檐向
	罗帷送上七香车
	宝扇迎归九华帐
	狂夫富贵在青春
	意气骄奢剧季伦
	自怜碧玉亲教舞
	不惜珊瑚持与人
	春窗曙灭九微火
	九微片片飞花□
	戏罢曾无理曲时
	妆成□是薰香坐
	城中相识尽繁华
	日夜经过赵李家
	谁怜越女颜如玉
	贫贱江头自浣纱

077 王维  老将行

	少年十五二十时
	步行夺得胡马骑
	射杀山中白额虎
	肯数邺下黄须儿
	一身转战三千里
	一剑曾当百万师
	汉兵奋迅如霹雳
	虏骑崩腾畏蒺藜
	卫青不败由天幸
	李广无功缘数奇
	自从弃置便衰朽
	世事蹉跎成白首
	昔时飞箭无全目
	今日垂杨生左肘
	路旁时卖故侯瓜
	门前学种先生柳
	苍茫古木连穷巷
	寥落寒山对虚牖
	誓令疏勒出飞泉
	不似颍川空使酒
	贺兰山下阵如云
	羽檄交驰日夕闻
	节使三河募年少
	诏书五道出将军
	试拂铁衣如雪色
	聊持宝剑动星文
	愿得燕弓射大将
	耻令越甲鸣吾君
	莫嫌旧日云中守
	犹堪一战取功勋

078 王维  桃源行

	渔舟逐水爱山春
	两岸桃花夹古津
	坐看红树不知远
	行尽青溪不见人
	山口潜行始隈□
	山开旷望旋平陆
	遥看一处攒云树
	近入千家散花竹
	樵客初传汉姓名
	居人未改秦衣服
	居人共住武陵源
	还从物外起田园
	月明松下房栊静
	日出云中鸡犬喧
	惊闻俗客争来集
	竞引还家问都邑
	平明闾巷扫花开
	薄暮渔樵乘水入
	初因避地去人间
	及至成仙遂不还
	峡里谁知有人事
	世中遥望空云山
	不疑灵境难闻见
	尘心未尽思乡县
	出洞无论隔山水
	辞家终拟长游衍
	自谓经过旧不迷
	安知峰壑今来变
	当时只记入山深
	青溪几曲到云林
	春来遍是桃花水
	不辨仙源何处寻

079 李白  蜀道难

	噫吁戏
	危乎高哉
	蜀道之难难於上青天
	蚕丛及鱼凫
	开国何茫然
	尔来四万八千岁
	始与秦塞通人烟
	西当太白有鸟道
	可以横绝峨眉巅
	地崩山摧壮士死
	然後天梯石栈方钩连
	上有六龙回日之高标
	下有冲波逆折之回川
	黄鹤之飞尚不得
	猿猱欲度愁攀援
	青泥何盘盘
	百步九折萦岩峦
	扪参历井仰胁息
	以手抚膺坐长叹
	问君西游何时还
	畏途□岩不可攀
	但见悲鸟号古木
	雄飞雌从绕林间
	又闻子规啼
	夜月愁空山
	蜀道之难难於上青天
	使人听此凋朱颜
	连峰去天不盈尺
	枯松倒挂倚绝壁
	飞湍瀑流争喧□
	□崖转石万壑雷
	其险也如此
	嗟尔远道之人
	胡为乎来哉
	剑阁峥嵘而崔嵬
	一夫当关
	万夫莫开
	所守或匪亲
	化为狼与豺
	朝避猛虎
	夕避长蛇
	磨牙吮血
	杀人如麻
	锦城虽云乐
	不如早还家
	蜀道之难难於上青天
	侧身西望常咨嗟

080 李白  长相思二首之一

	长相思
	在长安
	络纬秋啼金井阑
	微霜凄凄簟色寒
	孤灯不明思欲绝
	卷帷望月空长叹
	美人如花隔云端
	上有青冥之长天
	下有渌水之波澜
	天长路远魂飞苦
	梦魂不到关山难
	长相思
	摧心肝

081 李白  长相思二首之二

	日色已尽花含烟
	月明欲素愁不眠
	赵瑟初停凤凰柱
	蜀琴欲奏鸳鸯弦
	此曲有意无人传
	愿随春风寄燕然
	忆君迢迢隔青天
	昔日横波目
	今成流泪泉
	不信妾肠断
	归来看取明镜前

082 李白  行路难三首之一

	金樽清酒斗十千
	玉盘珍羞值万钱
	停杯投箸不能食
	拔剑四顾心茫然
	欲渡黄河冰塞川
	将登太行雪暗天
	闲来垂钓碧溪上
	忽复乘舟梦日边
	行路难
	行路难
	多歧路
	今安在
	长风破浪会有时
	直挂云帆济沧海

083 李白  行路难三首之二

	大道如青天
	我独不得出
	羞逐长安社中儿
	赤鸡白狗赌梨栗
	弹剑作歌奏苦声
	曳裾王门不称情
	淮阴市井笑韩信
	汉朝公卿忌贾生
	君不见
	昔时燕家重郭隗
	拥□折节无嫌猜
	剧辛乐毅感恩分
	输肝剖胆效英才
	昭王白骨萦蔓草
	谁人更扫黄金台
	行路难
	归去来

084 李白  行路难三首之三

	有耳莫洗颍川水
	有口莫食首阳蕨
	含光混世贵无名
	何用孤高比云月
	吾观自古贤达人
	功成不退皆殒身
	子胥既弃吴江上
	屈原终投湘水滨
	陆机雄才岂自保
	李斯税驾苦不早
	华亭鹤唳讵可闻
	上蔡苍鹰何足道
	君不见
	吴中张翰称达生
	秋风忽忆江东行
	且乐生前一杯酒
	何须身後千载名

085 李白  将进酒

	君不见
	黄河之水天上来
	奔流到海不复回
	君不见
	高堂明镜悲白发
	朝如青丝暮成雪
	人生得意须尽欢
	莫使金樽空对月
	天生我材必有用
	千金散尽还复来
	烹羊宰牛且为乐
	会须一饮三百杯
	岑夫子
	丹丘生
	将进酒
	君莫停
	与君歌一曲
	请君为我侧耳听
	钟鼓馔玉不足贵
	但愿长醉不愿醒
	古来圣贤皆寂寞
	惟有饮者留其名
	陈王昔时宴平乐
	斗酒十千恣□谑
	主人何为言少钱
	径须沽取对君酌
	五花马
	千金裘
	呼儿将出换美酒
	与尔同消万古愁

086 杜甫  兵车行

	车辚辚
	马萧萧
	行人弓箭各在腰
	耶娘妻子走相送
	尘埃不见咸阳桥
	牵衣顿足拦道哭
	哭声直上干云霄
	道旁过者问行人
	行人但云点行频
	或从十五北防河
	便至四十西营田
	去时里正与裹头
	归来头白还戍边
	边亭流血成海水
	武皇开边意未已
	君不闻
	汉家山东二百州
	千村万落生荆杞
	纵有健妇把锄犁
	禾生陇亩无东西
	况复秦兵耐苦战
	被驱不异犬与鸡
	长者虽有问
	役夫敢申恨
	且如今年冬
	未休关西卒
	县官急索租
	租税从何出
	信知生男恶
	反是生女好
	生女犹得嫁比邻
	生男埋没随百草
	君不见
	青海头
	古来白骨无人收
	新鬼烦冤旧鬼哭
	天阴雨湿声啾啾

087 杜甫  丽人行

	三月三日天气新
	长安水边多丽人
	态浓意远淑且真
	肌理细腻骨肉匀
	绣罗衣裳照暮春
	蹙金孔雀银麒麟
	头上何所有
	翠微盍叶垂鬓唇
	背後何所见
	珠压腰□稳称身
	就中云幕椒房亲
	赐名大国虢与秦
	紫驼之峰出翠釜
	水精之盘行素鳞
	犀箸餍饫久未下
	鸾刀缕切空纷纶
	黄门飞□不动尘
	御厨络绎送八珍
	箫鼓哀吟感鬼神
	宾从杂□实要津
	後来鞍马何逡巡
	当轩下马入锦茵
	杨花雪落覆白苹
	青鸟飞去衔红巾
	炙手可热势绝伦
	慎莫近前丞相嗔

088 杜甫  哀江头

	少陵野老吞生哭
	春日潜行曲江曲
	江头宫殿锁千门
	细柳新蒲为谁绿
	忆昔霓旌下南苑
	苑中景物生颜色
	昭阳殿里第一人
	同辇随君侍君侧
	辇前才人带弓箭
	白马嚼□黄金勒
	翻身向天仰射云
	一箭正坠双飞翼
	明眸皓齿今何在
	血污游魂归不得
	清渭东流剑阁深
	去住彼此无消息
	人生有情泪沾臆
	江水江花岂终极
	黄昏胡骑尘满城
	欲往城南望城北

089 杜甫  哀王孙

	长安城头头白乌
	夜飞延秋门上呼
	又向人家啄大屋
	屋底达官走避胡
	金鞭断折九马死
	骨肉不待同驰驱
	腰下宝□青珊瑚
	可怜王孙泣路隅
	问之不肯道姓名
	但道困苦乞为奴
	已经百日窜荆棘
	身上无有完肌肤
	高帝子孙尽隆准
	龙种自与常人殊
	豺狼在邑龙在野
	王孙善保千金躯
	不敢长语临交衢
	且为王孙立斯须
	昨夜东风吹血腥
	东来橐驼满旧都
	朔方健儿好身手
	昔何勇锐今何愚
	窃闻天子已传位
	圣德北服南单于
	花门□面请雪耻
	慎勿出口他人狙
	哀哉王孙慎勿疏
	五陵佳气无时无

090 唐玄宗  经邹鲁祭孔子而叹之

	夫子何为者
	栖栖一代中
	地犹鄹氏邑
	宅即鲁王宫
	叹凤嗟身否
	伤麟怨道穷
	今看两楹奠
	当与梦时同

091 张九龄  望月怀远

	海上生明月
	天涯共此时
	情人怨遥夜
	竟夕起相思
	灭烛怜光满
	披衣觉露滋
	不堪盈手赠
	还寝梦佳期

092 王勃  送杜少府之任蜀州

	城阙辅三秦
	风烟望五津
	与君离别意
	同是宦游人
	海内存知己
	天涯若比邻
	无为在歧路
	儿女共沾巾

093 骆宾王  在狱咏蝉并序

	余禁所禁垣西，是法厅事也。有古槐数株焉，虽生
	意可知，同殷仲文之古树，而听讼斯在，即周召伯
	之甘棠。每至夕照低阴，秋蝉疏引，发声幽息，有
	切尝闻；岂人心异於曩时，将虫响悲於前听？嗟乎
	！声以动容，德以象贤，故洁其身也，禀君子达人
	之高行；蜕其皮也，有仙都羽化之灵姿。候时而来
	，顺阴阳之数；应节为变，审藏用之机。有目斯开
	，不以道昏而昧其视；有翼自薄，不以俗厚而易其
	真。吟乔树之微风，韵资天纵；饮高秋之坠露，清
	畏人知。仆失路艰虞，遭时徽□，不哀伤而自怨，
	未摇落而先衰。闻蟪蛄之流声，悟平反之已奏；见
	螳螂之抱影，怯危机之未安。感而缀诗，贻诸知己
	。庶情沿物应，哀弱羽之飘零；道寄人知，悯馀声
	之寂寞。非谓文墨，取代幽忧云尔。

	西路蝉声唱
	南冠客思侵
	那堪玄鬓影
	来对白头吟
	露重飞难进
	风多响易沉
	无人信高洁
	谁为表予心

094 杜审言  和晋陵路丞早春游望

	独有宦游人
	偏惊物候新
	云霞出海曙
	梅柳渡江春
	淑气催黄鸟
	晴光转绿苹
	忽闻歌古调
	归思欲沾巾

095 沈□期  杂诗

	闻道黄龙戍
	频年不解兵
	可怜闺里月
	长在汉家营
	少妇今春意
	良人昨夜情
	谁能将旗鼓
	一为取龙城

096 宋之问  题大庾岭北驿

	阳月南飞雁
	传闻至此回
	我行殊未已
	何日复归来
	江静潮初落
	林昏瘴不开
	明朝望乡处
	应见陇头梅

097 王湾  次北固山下

	客路青山外
	行舟绿水前
	潮平两岸阔
	风正一帆悬
	海日生残夜
	江春入旧年
	乡书何处达
	归雁洛阳边

098 常建  题破山寺後禅院

	清晨入古寺
	初日照高林
	曲径通幽处
	禅房花木深
	山光悦鸟性
	潭影空人心
	万籁此俱寂
	惟馀钟磬音

099 岑参  寄左省杜拾遗

	联步趋丹陛
	分曹限紫微
	晓随天仗入
	暮惹御香归
	白发悲花落
	青云羡鸟飞
	圣朝无阙事
	自觉谏书稀

100 李白  赠孟浩然

	吾爱孟夫子
	风流天下闻
	红颜弃轩冕
	白首卧松云
	醉月频中圣
	迷花不事君
	高山安可仰
	徒此挹清芬

101 李白  渡荆门送别

	渡远荆门外
	来从楚国游
	山随平野尽
	江入大荒流
	月下飞天镜
	云生结海楼
	仍怜故乡水
	万里送行舟

102 李白  送友人

	青山横北郭
	白水□东城
	此地一为别
	孤蓬万里征
	浮云游子意
	落日故人情
	挥手自兹去
	萧萧班马鸣

103 李白  听蜀僧浚弹琴

	蜀僧抱绿绮
	西下峨眉峰
	为我一挥手
	如听万壑松
	客心洗流水
	馀响入霜钟
	不觉碧山暮
	秋云暗几重

104 李白  夜泊牛渚怀古

	牛渚西江夜
	青天无片云
	登舟望秋月
	空忆谢将军
	余亦能高咏
	斯人不可闻
	明朝挂帆席
	枫叶落纷纷

105 杜甫  月夜

	今夜□州月
	闺中只独看
	遥怜小儿女
	未解忆长安
	香雾云鬟湿
	清辉玉臂寒
	何时倚虚幌
	双照泪痕乾

106 杜甫  春望

	国破山河在
	城春草木深
	感时花溅泪
	恨别鸟惊心
	烽火连三月
	家书抵万金
	白头搔更短
	浑欲不胜簪

107 杜甫  春宿左省

	花隐掖垣暮
	啾啾栖鸟过
	星临万户动
	月傍九霄多
	不寝听金钥
	因风想玉珂
	明朝有封事
	数问夜如何

108 杜甫  至德二载甫自京金光门出，问道归凤翔。乾元初从左拾遗移华州掾。与亲故别，因出此门。有悲往事。

	此道昔归顺
	西郊胡正繁
	至今残破胆
	应有未招魂
	近得归京邑
	移官岂至尊
	无才日衰老
	驻马望千门

109 杜甫  月夜忆舍弟

	戍鼓断人行
	秋边一雁声
	露从今夜白
	月是故乡明
	有弟皆分散
	无家问死生
	寄书长不达
	况乃未休兵

110 杜甫  天末怀李白

	凉风起天末
	君子意如何
	鸿雁几时到
	江湖秋水多
	文章憎命达
	魑魅喜人过
	应共冤魂语
	投诗赠汨罗

111 杜甫  奉济驿重送严公四韵

	远送从此别
	青山空复情
	几时杯重把
	昨夜月同行
	列郡讴歌惜
	三朝出入荣
	将村独归处
	寂寞养残生

112 杜甫  别房太尉墓

	他乡复行役
	驻马别孤坟
	近泪无乾土
	低空有断云
	对棋陪谢傅
	把剑觅徐君
	唯见林花落
	莺啼送客闻

113 杜甫  旅夜书怀

	细草微风岸
	危樯独夜舟
	星垂平野阔
	月涌大江流
	名岂文章著
	官应老病休
	飘飘何所似
	天地一沙鸥

114 杜甫  登岳阳楼

	昔闻洞庭水
	今上岳阳楼
	吴楚东南坼
	乾坤日夜浮
	亲朋无一字
	老病有孤舟
	戎马关山北
	凭轩涕泗流

115 王维  辋川闲居赠裴秀才迪

	寒山转苍翠
	秋水日潺□
	倚杖柴门外
	临风听暮蝉
	渡头馀落日
	墟里上孤烟
	复值接舆醉
	狂歌五柳前

116 王维  山居秋暝

	空山新雨後
	天气晚来秋
	明月松间照
	清泉石上流
	竹喧归浣女
	莲动下渔舟
	随意春芳歇
	王孙自可留

117 王维  归嵩山作

	清川带长薄
	车马去闲闲
	流水如有意
	暮禽相与还
	荒城临古渡
	落日满秋山
	迢递嵩高下
	归来且闭关

118 王维  终南山

	太乙近天都
	连山接海隅
	白云回望合
	青霭入看无
	分野中峰变
	阴晴众壑殊
	欲投人处宿
	隔水问樵夫

119 王维  酬张少府

	晚年惟好静
	万事不关心
	自顾无长策
	空知返旧林
	松风吹解带
	山月照弹琴
	君问穷通理
	渔歌入浦深

120 王维  过香积寺

	不知香积寺
	数里入云峰
	古木无人径
	深山何处钟
	泉声咽危石
	日色冷青松
	薄暮空潭曲
	安禅制毒龙

121 王维  送梓州李使君

	万壑树参天
	千山响杜鹃
	山中一夜雨
	树杪百重泉
	汉女输□布
	巴人讼芋田
	文翁翻教授
	不敢倚先贤

122 王维  汉江临眺

	楚塞三湘接
	荆门九派通
	江流天地外
	山色有无中
	郡邑浮前浦
	波澜动远空
	襄阳好风日
	留醉与山翁

123 王维  终南别业

	中岁颇好道
	晚家南山陲
	兴来美独往
	胜事空自知
	行到水穷处
	坐看云起时
	偶然值林叟
	谈笑无还期

124 孟浩然  望洞庭湖赠张丞相

	八月湖水平
	涵虚混太清
	气蒸云梦泽
	波撼岳阳城
	欲济无舟楫
	端居耻圣明
	坐观垂钓者
	空有羡鱼情

125 孟浩然  与诸子登岘山

	人事有代谢
	往来成古今
	江山留胜迹
	我辈复登临
	水落鱼梁浅
	天寒梦泽深
	羊公碑字在
	读罢泪沾襟

126 孟浩然  清明日宴梅道士房

	林卧愁春尽
	开轩览物华
	忽逢青鸟使
	邀入赤松家
	丹灶初开火
	仙桃正发花
	童颜若可驻
	何惜醉流霞

127 孟浩然  岁暮归南山

	北阙休上书
	南山归敝庐
	不才明主弃
	多病故人疏
	白发催年老
	青阳逼岁除
	永怀愁不寐
	松月夜窗墟

128 孟浩然  过故人庄

	故人具鸡黍
	邀我至田家
	绿树村边合
	青山郭外斜
	开轩面场圃
	把酒话桑麻
	待到重阳日
	还来就菊花

129 孟浩然  秦中感秋寄远上人

	一丘尝欲卧
	三径苦无资
	北土非吾愿
	东林怀我师
	黄金燃桂尽
	壮志逐年衰
	日夕凉风至
	闻蝉但益悲

130 孟浩然  宿桐庐江寄广陵旧游

	山暝听猿愁
	沧江急夜流
	风鸣两岸叶
	月照一孤舟
	建德非吾土
	维扬忆旧游
	还将两行泪
	遥寄海西头

131 孟浩然  留别王侍御维

	寂寂竟何待
	朝朝空自归
	欲寻芳草去
	惜与故人违
	当路谁相假
	知音世所稀
	祗应守寂寞
	还掩故园扉

132 孟浩然  早寒江上有怀

	木落雁南渡
	北风江上寒
	我家襄水曲
	遥隔楚云端
	乡泪客中尽
	孤帆天际看
	迷津欲有问
	平海夕漫漫

133 刘长卿  秋日登吴公台上寺远眺

	古台摇落後
	秋日望乡心
	野寺人来少
	云峰水隔深
	夕阳依旧垒
	寒磬满空林
	惆怅南朝事
	长江独至今

134 刘常卿  送李中丞归汉阳别业

	流落征南将
	曾驱十万师
	罢归无旧业
	老去恋明时
	独立三边静
	轻生一剑知
	茫茫江汉上
	日暮复何之

135 刘长卿  饯别王十一南游

	望君烟水阔
	挥手泪沾巾
	飞鸟没何处
	青山空向人
	长江一帆远
	落日五湖春
	谁见汀洲上
	相思愁白苹

136 刘长卿  寻南溪常山道人隐居

	一路经行处
	莓苔见履痕
	白云依静渚
	春草闭闲门
	过雨看松色
	随山到水源
	溪花与禅意
	相对亦忘言

137 刘长卿  新年作

	乡心新岁切
	天畔独潸然
	老至居人下
	春归在客先
	岭猿同旦暮
	江柳共风烟
	已似长沙傅
	从今又几年

138 钱起  送僧归日本

	上国随缘住
	来途若梦行
	浮天沧海远
	去世法舟轻
	水月通禅寂
	鱼龙听梵声
	惟怜一灯影
	万里眼中明

139 钱起  谷口书斋寄杨补阙

	泉壑带茅茨
	云霞生薜帷
	竹怜新雨後
	山爱夕阳时
	闲鹭栖常早
	秋花落更迟
	家童扫萝径
	昨与故人期

140 韦应物  淮上喜会梁川故人

	江汉曾为客
	相逢每醉还
	浮云一别後
	流水十年间
	欢笑情如旧
	萧疏鬓已斑
	何因北归去
	淮上对秋山

141 韦应物  赋得暮雨送李胄

	楚江微雨里
	建业暮钟时
	漠漠帆来重
	冥冥鸟去迟
	海门深不见
	浦树远含滋
	相送情无限
	沾襟比散丝

142 韩□  酬程延秋夜即事见赠

	长簟迎风早
	空城澹月华
	星河秋一雁
	砧杵夜千家
	节候看应晚
	心期卧亦赊
	向来吟秀句
	不觉已鸣鸦

143 刘脊虚  阙题

	道由白云尽
	春与青溪长
	时有落花至
	远隋流水香
	闲门向山路
	深柳读书堂
	幽映每白日
	清辉照衣裳

144 戴叔伦  江乡故人偶集客舍

	天秋月又满
	城阙夜千重
	还作江南会
	翻疑梦里逢
	风枝惊暗鹊
	露草覆寒虫
	羁旅长堪醉
	相留畏晓钟

145 卢纶  李端公

	故关衰草遍
	离别正堪悲
	路出寒云外
	人归暮雪时
	少孤为客早
	多难识君迟
	掩泪空相向
	风尘何处期

146 李益  喜见外弟又言别

	十年离乱後
	长大一相逢
	问姓惊初见
	称名忆旧容
	别来沧海事
	语罢暮天钟
	明日巴陵道
	秋山又几重

147 司空曙  云阳馆与韩绅宿别

	故人江海别
	几度隔山川
	乍见翻疑梦
	相悲各问年
	孤灯寒照雨
	深竹暗浮烟
	更有明朝恨
	离杯惜共传

148 司空曙  喜外弟卢纶见宿

	静夜四无邻
	荒居旧业贫
	雨中黄叶树
	灯下白头人
	以我独沉久
	愧君相访频
	平生自有分
	况是蔡家亲

149 司空曙  贼平後送人北归

	世乱同南去
	时清独北还
	他乡生白发
	旧国见青山
	晓月过残垒
	繁星宿故关
	寒禽与衰草
	处处伴愁颜

150 刘禹锡  蜀先主庙

	天地英雄气
	千秋尚凛然
	势分三足鼎
	业复五铢钱
	得相能开国
	生儿不象贤
	凄凉蜀故妓
	来舞魏宫前

151 张籍  没蕃故人

	前年伐月支
	城下没全师
	蕃汉断消息
	死生长别离
	无人收废帐
	归马识残旗
	欲祭疑君在
	天涯哭此时

152 白居易  赋得古原草送别

	离离原上草
	一岁一枯荣
	野火烧不尽
	春风吹又生
	远芳侵古道
	晴翠接荒城
	又送王孙去
	萋萋满别情

153 杜牧  旅宿

	旅馆无良伴
	凝情自悄然
	寒灯思旧事
	断雁警愁眠
	远梦归侵晓
	家书到隔年
	沧江好烟月
	门系钓鱼船

154 许浑  秋日赴阙题潼关驿楼

	红叶晚萧萧
	长亭酒一瓢
	残云归太华
	疏雨过中条
	树色随山迥
	河声入海遥
	帝乡明日到
	犹自梦渔樵

155 许浑  早秋

	遥夜泛清瑟
	西风生翠萝
	残萤栖玉露
	早雁拂银河
	高树晓还密
	远山晴更多
	淮南一叶下
	自觉老烟波

156 李商隐  蝉

	本以高难饱
	徒劳恨费声
	五更疏欲断
	一树碧无情
	薄宦梗犹泛
	故园芜已平
	烦君最相警
	我亦举家清

157 李商隐  风雨

	凄凉宝剑篇
	羁泊欲穷年
	黄叶仍风雨
	青楼自管弦
	新知遭薄俗
	旧好隔良缘
	心断新丰酒
	销愁斗几千

158 李商隐  落花

	高阁客竟去
	小园花乱飞
	参差连曲陌
	迢递送斜晖
	肠断未忍扫
	眼穿仍欲归
	芳心向春尽
	所得是沾衣

159 李商隐  凉思

	客去波平槛
	蝉休露满枝
	永怀当此节
	倚立自移时
	北斗兼春远
	南陵寓使迟
	天涯占梦数
	疑误有新知

160 李商隐  北青萝

	残阳西入崦
	茅屋访孤僧
	落叶人何在
	寒云路几层
	独敲初夜磬
	闲倚一枝藤
	世界微尘里
	吾宁爱与憎

161 温庭筠  送人东游

	荒戍落黄叶
	浩然离故关
	高风汉阳渡
	初日郢门山
	江上几人在
	天涯孤棹还
	何当重相见
	樽酒慰离颜

162 马戴  灞上秋居

	灞原风雨定
	晚见雁行频
	落叶他乡树
	寒灯独夜人
	空园白露滴
	孤壁野僧邻
	寄卧郊扉久
	何年致此身

163 马戴  楚江怀古

	露气寒光集
	微阳下楚丘
	猿啼洞庭树
	人在木兰舟
	广泽生明月
	苍山夹乱流
	云中君不见
	竟夕自悲秋

164 张乔  书边事

	调角断清秋
	征人倚戍楼
	春风对青冢
	白日落梁州
	大漠无兵阻
	穷边有客游
	蕃情似此水
	长愿向南流

165 崔涂  巴山道中除夜有怀

	迢递三巴路
	羁危万里身
	乱山残雪夜
	孤独异乡春
	渐与骨肉远
	转於僮仆亲
	那堪正飘泊
	明日岁华新

166 崔涂  孤雁

	几行归塞尽
	片影独何之
	暮雨相呼失
	寒塘欲下迟
	渚云低暗渡
	关月冷相随
	未必逢□缴
	孤飞自可疑

167 杜荀鹤  春宫怨

	早被婵娟误
	欲妆临镜慵
	承恩不在貌
	教妾若为容
	风暖鸟声碎
	日高花影重
	年年越溪女
	相忆采芙蓉

168 韦庄  章台夜思

	清瑟怨遥夜
	绕弦风雨哀
	孤灯闻楚角
	残月下章台
	芳草已云暮
	故人殊未来
	乡书不可寄
	秋雁又南回

169 僧皎然  寻陆鸿渐不遇

	移家虽带郭
	野径入桑麻
	近种篱边菊
	秋来未著花
	扣门无犬吠
	欲去问西家
	报到山中去
	归来每日斜

170 崔颢  黄鹤楼

	昔人已乘黄鹤去
	此地空馀黄鹤楼
	黄鹤一去不复返
	白云千载空悠悠
	晴川历历汉阳树
	芳草萋萋鹦鹉洲
	日暮乡关何处是
	烟波江上使人愁

171 崔颢  行经华阴

	□□太华俯咸京
	天外三峰削不成
	武帝祠前云欲散
	仙人掌上雨初晴
	河山北枕秦关险
	驿树西连汉□平
	借问路傍名利客
	无如此处学长生

172 祖咏  望蓟门

	燕台一去客心惊
	箫鼓喧喧汉将营
	万里寒光生积雪
	三边曙色动危旌
	沙场烽火侵胡月
	海畔云山拥蓟城
	少小虽非投笔吏
	论功还欲请长缨

173 李颀  送魏万之京

	朝闻游子唱骊歌
	昨夜微霜初度河
	鸿雁不堪愁里听
	云山况是客中过
	关城树色催寒近
	御苑砧声向晚多
	莫见长安行乐处
	空令岁月易蹉跎

174 崔曙  九日登望仙台呈刘明府

	汉文皇帝有高台
	此日登临曙色开
	三晋云山皆北向
	二陵风雨自东来
	关门令尹谁能识
	河上仙翁去不回
	且欲竟寻彭泽宰
	陶然共醉菊花杯

176 高适  送李少府贬峡中王少府贬长沙

	嗟君此别意何如
	驻马衔杯问谪居
	巫峡啼猿数行泪
	衡阳归雁几封书
	青枫江上秋帆远
	白帝城边古木疏
	圣代即今多雨露
	暂时分手莫踌躇

177 岑参  奉和中书舍人贾至早朝大明宫

	鸡鸣紫陌曙光寒
	莺啭皇州春色阑
	金阙晓钟开万户
	玉阶仙仗拥千官
	花迎剑佩星初落
	柳拂旌旗露未乾
	独有凤凰池上客
	阳春一曲和皆难

178 王维  和贾舍人早朝大明宫之作

	绛帻鸡人送晓筹
	尚衣方进翠云裘
	九天阊阖开宫殿
	万国衣冠拜冕旒
	日色□临仙掌动
	香烟欲傍衮龙浮
	朝罢须裁五色诏
	佩声归向凤池头

179 王维  奉和圣制从蓬莱向兴庆阁道中留春雨中春望之作应制

	渭水自萦秦塞曲
	黄山旧□汉宫斜
	銮舆迥出千门柳
	阁道回看上苑花
	云里帝城双凤阙
	雨中春树万人家
	为乘阳气行时令
	不是宸游玩物华

180 王维  积雨辋川庄作

	积雨空林烟火迟
	蒸藜炊黍饷东□
	漠漠水田飞白鹭
	阴阴夏木啭黄鹂
	山中习静观朝槿
	松下清斋折露葵
	野老与人争席罢
	海鸥何事更相疑

181 王维  酬郭给事

	洞门高阁霭馀辉
	桃李阴阴柳絮飞
	禁里疏钟官舍晚
	省中啼鸟吏人稀
	晨摇玉佩趋金殿
	夕奉天书拜琐闱
	强欲从君无那老
	将因卧病解朝衣

182 杜甫  蜀相

	丞相祠堂何处寻
	锦官城外柏森森
	映阶碧草自春色
	隔叶黄鹂空好音
	三顾频烦天下计
	两朝开济老臣心
	出师未捷身先死
	长使英雄泪满襟

183 杜甫  客至

	舍南舍北皆春水
	但见群鸥日日来
	花径不曾缘客扫
	蓬门今始为君开
	盘飧市远无兼味
	樽酒家贫只旧醅
	肯与邻翁相对饮
	隔篱呼取尽馀杯

184 杜甫  野望

	西山白雪三城戍
	南浦清江万里桥
	海内风尘诸弟隔
	天涯涕泪一身遥
	唯将迟暮供多病
	未有涓埃答圣朝
	跨马出郊时极目
	不堪人事日萧条

185 杜甫  闻官军收河南河北

	剑外忽传收蓟北
	初闻涕泪满衣裳
	却看妻子愁何在
	漫卷诗书喜欲狂
	白日放歌须纵酒
	青春作伴好还乡
	即从巴峡穿巫峡
	便下襄阳向洛阳

186 杜甫  登高

	风急天高猿啸哀
	渚清沙白鸟飞回
	无边落木萧萧下
	不尽长江滚滚来
	万里悲秋常作客
	百年多病独登台
	艰难苦恨繁霜鬓
	潦倒新停浊酒杯

187 杜甫  登楼

	花近高楼伤客心
	万方多难此登临
	锦江春色来天地
	玉垒浮云变古今
	北极朝庭终不改
	西山寇盗莫相侵
	可怜後主还祠庙
	日暮聊为梁父吟

188 杜甫  宿府

	清秋幕府井梧寒
	独宿江城蜡炬残
	永夜角声悲自语
	中天月色好谁看
	风尘荏苒音书绝
	关塞萧条行陆难
	已忍伶俜十年事
	强移栖息一枝安

189 杜甫  阁夜

	岁暮阴阳催短景
	天涯霜雪霁寒霄
	五更鼓角声悲壮
	三峡星河影动摇
	野哭千家闻战伐
	夷歌数处起渔樵
	卧龙跃马终黄土
	人事音书漫寂寥

190 杜甫  咏怀古迹五首之一

	支离东北风尘际
	漂泊西南天地间
	三峡楼台淹日月
	五溪衣服共云山
	羯胡事主终无赖
	词客哀时且未还
	庾信平生最萧瑟
	暮年诗赋动江关

191 杜甫  咏怀古迹五首之二

	摇落深知宋玉悲
	风流儒雅亦吾师
	怅望千秋一洒泪
	萧条异代不同时
	江山故宅空文藻
	云雨荒台岂梦思
	最是楚宫俱泯灭
	舟人指点到今疑

192 杜甫  咏怀古迹五首之三

	群山万壑赴荆门
	生长明妃尚有村
	一去紫台连朔漠
	独留青冢向黄昏
	画图省识春风面
	环佩空归月下魂
	千载琵琶作胡语
	分明怨恨曲中论

193 杜甫  咏怀古迹五首之四

	蜀主征吴幸三峡
	崩年亦在永安宫
	翠华想像空山里
	玉殿虚无野寺中
	古庙杉松巢水鹤
	岁时伏腊走村翁
	武侯祠屋常邻近
	一体君臣祭祀同

194 杜甫  咏怀古迹五首之五

	诸葛大名垂宇宙
	宗臣遗像肃清高
	三分割据纡筹策
	万古云霄一羽毛
	伯仲之间见伊吕
	指挥若定失萧曹
	运移汉祚终难复
	志决身歼军务劳

195 刘长卿  江州重别薛六柳八二员外

	生涯岂料承优诏
	世事空知学醉歌
	江上月明胡雁过
	淮南木落楚山多
	寄身且喜沧洲近
	顾影无如白发何
	今日龙钟人共老
	□君犹遣慎风波

196 刘长卿  长沙过贾谊宅

	三年谪宦此栖迟
	万古惟留楚客悲
	秋草独寻人去後
	寒林空见日斜时
	汉文有道恩犹薄
	湘水无情吊岂知
	寂寂江山摇落处
	怜君何事到天涯

197 刘长卿  自夏口至鹦洲夕望岳阳寄源中丞

	汀洲无浪复无烟
	楚客相思益渺然
	汉口夕阳斜渡鸟
	洞庭秋水远连天
	孤城背岭寒吹角
	独戍临江夜泊船
	贾谊上书忧汉室
	长沙谪去古今怜

198 钱起  赠阙下裴舍人

	二月黄鹂飞上林
	春城紫禁晓阴阴
	长乐钟声花外尽
	龙池柳色雨中深
	阳和不散穷途恨
	霄汉长怀捧日心
	献赋十年犹未遇
	羞将白发对华簪

199 韦应物  寄李儋元锡

	去年花里逢君别
	今日花开又一年
	世事茫茫难自料
	春愁黯黯独成眠
	身多疾病思田里
	邑有流亡愧俸钱
	闻道欲来相问讯
	西楼望月几回圆

200 韩□  同题仙游观

	仙台初见五城楼
	风物凄凄宿雨收
	山色遥连秦树晚
	砧声近报汉宫秋
	疏松影落空坛静
	细草香闲小洞幽
	何用别寻方外去
	人间亦自有丹丘

201 皇甫冉  春思

	莺啼燕语报新年
	马邑龙堆路几千
	家住层城邻汉苑
	心随明月到胡天
	机中锦字论长恨
	楼上花枝笑独眠
	为问天戎窦车骑
	何时返旆勒燕然

202 卢纶  晚次鄂州

	云开远见汉阳城
	犹是孤帆一日程
	估客昼眠知浪静
	舟人夜语觉潮生
	三湘愁鬓逢秋色
	万里归心对月明
	旧业已随征战尽
	更堪江上鼓鼙声

203 柳宗元  登柳州城楼寄漳汀封连四州刺史

	城上高楼接大荒
	海天愁思正茫茫
	惊风乱□芙蓉水
	密雨斜侵薜荔墙
	岭树重遮千里目
	江流曲似九回肠
	共来百越文身地
	犹自音书滞一乡

204 刘禹锡  西塞山怀古

	王浚楼船下益州
	金陵王气黯然收
	千寻铁锁沈江底
	一片降□出石头
	人世几回伤往事
	山形依旧枕寒流
	从今四海为家日
	故垒萧萧芦荻秋

205 元稹  遣悲怀三首之一

	谢公最小偏怜女
	自嫁黔娄百事乖
	顾我无衣搜荩箧
	泥他沽酒拔金钗
	野蔬充膳甘长藿
	落叶添薪仰古槐
	今日俸钱过十万
	与君营奠复营斋

206 元稹  遣悲怀三首之二

	昔日戏言身後事
	今朝都到眼前来
	衣裳已施行看尽
	针线犹存未忍开
	尚想旧情怜婢仆
	也曾因梦送钱财
	诚知此恨人人有
	贫贱夫妻百事哀

207 元稹  遣悲怀三首之三

	闲坐悲君亦自悲
	百年都是几多时
	邓攸无子寻知命
	潘岳悼亡犹费词
	同穴□冥何所望
	他生缘会更难期
	惟将终夜长开眼
	报答平生未展眉

208 白居易  自河南经乱，关内阻饥，兄弟离散，各在一处。因望月有感，聊书所怀，寄上浮梁大兄，於潜七兄，乌江十五兄，兼示符离及下□弟妹。

	时难年荒世业空
	弟兄羁旅各西东
	田园寥落干戈後
	骨肉流离道路中
	吊影分为千里雁
	辞根散作九秋蓬
	共看明月应垂泪
	一夜乡心五处同

209 李商隐  锦瑟

	锦瑟无端五十弦
	一弦一柱思华年
	庄生晓梦迷蝴蝶
	望帝春心托杜鹃
	沧海月明珠有泪
	蓝田日暖玉生烟
	此情可待成追忆
	只是当时已惘然

210 李商隐  无题

	昨夜星辰昨夜风
	画楼西畔桂堂东
	身无彩凤双飞翼
	心有灵犀一点通
	隔座送钩春酒暖
	分曹射覆蜡灯红
	嗟余听鼓应官去
	走马兰台类转蓬

211 李商隐  隋宫

	紫泉宫殿锁烟霞
	欲取芜城作帝家
	玉玺不缘归日角
	锦帆应是到天涯
	於今腐草无萤火
	终古垂杨有暮鸦
	地下若逢陈後主
	岂宜重问後庭花

212 李商隐  无题二首之一

	来是空言去绝踪
	月斜楼上五更钟
	梦为远别啼难唤
	书被催成墨未浓
	蜡照半笼金翡翠
	麝熏微度绣芙蓉
	刘郎已恨蓬山远
	更隔蓬山一万重

213 李商隐  无题二首之二

	飒飒东风细雨来
	芙蓉塘外有轻雷
	金蟾□□烧香入
	玉虎牵丝汲井回
	贾氏窥帘韩掾少
	宓妃留枕魏王才
	春心莫共花争发
	一寸想思一寸灰

214 李商隐  筹笔驿

	猿鸟犹疑畏简书
	风云常为护储胥
	徒令上将挥神笔
	终见降王走传车
	管乐有才原不忝
	关张无命欲何如
	他年锦里经祠庙
	梁父吟成恨有馀

215 李商隐  无题

	相见时难别亦难
	东风无力百花残
	春蚕到死丝方尽
	蜡炬成灰泪始乾
	晓镜但愁云鬓改
	夜吟应觉月光寒
	蓬莱此去无多路
	青鸟殷勤为探看

216 李商隐  春雨

	怅卧新春白袷衣
	白门寥落意多违
	红楼隔雨相望冷
	珠箔飘灯独自归
	远路应悲春□晚
	残宵犹得梦依稀
	玉□缄札何由达
	万里云罗一雁飞

217 李商隐  无题二首之一

	凤尾香罗薄几重
	碧文圆顶夜深缝
	扇裁月魄羞难掩
	车走雷声语未通
	曾是寂寥金烬暗
	断无消息石榴红
	斑骓只系垂杨岸
	何处西南任好风

218 李商隐  无题二首之二

	重帷深下莫愁堂
	卧後清宵细细长
	神女生涯原是梦
	小姑居处本无郎
	风波不信菱枝弱
	月露谁教桂叶香
	直道相思了无益
	未妨惆怅是清狂

219 温庭筠  利洲南渡

	澹然空水对斜晖
	曲岛苍茫接翠微
	波上马嘶看棹去
	柳边人歇待船归
	数丛沙草群鸥散
	万顷江田一鹭飞
	谁解乘舟寻范蠡
	五湖烟水独忘机

220 温庭筠  苏武庙

	苏武魂销汉使前
	古祠高树两茫然
	云边雁断胡天月
	陇上羊归塞草烟
	回日楼台非甲帐
	去时冠剑是丁年
	茂陵不见封侯印
	空向秋波哭逝川

221 薛逢  宫词

	十二楼中尽晓妆
	望仙楼上望君王
	锁衔金兽连环冷
	水滴铜龙昼漏长
	云髻罢梳还对镜
	罗衣欲换更添香
	遥窥正殿帘开处
	袍裤宫人扫御床

222 秦韬玉  贫女

	蓬门未识绮罗香
	拟托良媒益自伤
	谁爱风流高格调
	共怜时世俭梳妆
	敢将十指夸针巧
	不把双眉斗画长
	苦恨年年压金线
	为他人作嫁衣裳

223 沈□期  古意呈补阙乔知之

	卢家少妇郁金香
	海燕双栖玳瑁梁
	九月寒砧催木叶
	十年征戍忆辽阳
	白狼河北音书断
	丹凤城南秋夜长
	谁为含愁独不见
	更教明月照流黄

224 王维  鹿柴

	空山不见人
	但闻人语响
	返景入深林
	复照青苔上

225 王维  竹里馆

	独坐幽篁里
	弹琴复长啸
	深林人不知
	明月来相照

226 王维  送别

	山中相送罢
	日暮掩柴扉
	春草明年绿
	王孙归不归

227 王维  相思

	红豆生南国
	春来发几枝
	愿君多采撷
	此物最相思

228 王维  杂诗

	君自故乡来
	应知故乡事
	来日绮窗前
	寒梅著花未

229 裴迪  送崔九

	归山深浅去
	须尽丘壑美
	莫学武陵人
	暂游桃源里

230 祖咏  终南望馀雪

	终南阴岭秀
	积雪浮云端
	林表明霁色
	城中增暮寒

231 孟浩然  宿建德江

	移舟泊烟渚
	日暮客愁新
	野旷天低树
	江清月近人

232 孟浩然  春晓

	春眠不觉晓
	处处闻啼鸟
	夜来风雨声
	花落知多少

233 李白  夜思

	床前明月光
	疑是地上霜
	举头望明月
	低头思故乡

234 李白  怨情

	美人卷珠帘
	深坐蹙蛾眉
	但见泪痕湿
	不知心恨谁

235 杜甫  八阵图

	功盖三分国
	名成八阵图
	江流石不转
	遗恨失吞吴

236 王之涣  登鹳雀楼

	白日依山尽
	黄河入海流
	欲穷千里目
	更上一层楼

237 刘长卿  送灵澈

	苍苍竹林寺
	杳杳钟声晚
	荷笠带斜阳
	青山独归远

238 刘长卿  弹琴

	泠泠七弦上
	静听松风寒
	古调虽自爱
	今人多不弹

239 刘长卿  送上人

	孤云将野鹤
	岂向人间住
	莫买沃洲山
	时人已知处

240 韦应物  秋夜寄邱员外

	怀君属秋夜
	散步咏凉天
	空山松子落
	幽人应未眠

241 李端  听筝

	鸣筝金粟柱
	素手玉房前
	欲得周郎顾
	时时误拂弦

242 王建  新嫁娘

	三日入厨下
	洗手作羹汤
	未谙姑食性
	先遣小姑尝

243 权德舆  玉台体

	昨夜裙带解
	今朝□子飞
	铅华不可弃
	莫是□砧归 □  = 蒿在禾之上, ㄍㄠ3, gao^

244 柳宗元  江雪

	千山鸟飞绝
	万径人踪灭
	孤舟□笠翁
	独钓寒江雪

245 元稹  行宫

	寥落古行宫
	宫花寂寞红
	白头宫女在
	闲坐说玄宗

246 白居易  问刘十九

	绿□新醅酒
	红泥小火炉
	晚来天欲雪
	能饮一杯无

247 张祜  何满子

	故国三千里
	深宫二十年
	一声何满子
	双泪落君前

248 李商隐  登乐游原

	向晚意不适
	驱车登古原
	夕阳无限好
	只是近黄昏

249 贾岛  寻隐者不遇

	松下问童子
	言师采药去
	只在此山中
	云深不知处

250 李频  渡汉江

	岭外音书绝
	经冬复立春
	近乡情更怯
	不敢问来人

251 金昌绪  春怨

	打起黄莺儿
	莫教枝上啼
	啼时惊妾梦
	不得到辽西

252 西鄙人  哥舒歌

	北斗七星高
	哥舒夜带刀
	至今窥牧马
	不敢过临洮

253 崔颢  长干行二首之一

	君家何处住
	妾住在横塘
	停船暂借问
	或恐是同乡

254 崔颢  长干行二首之二

	家临九江水
	来去九江侧
	同是长干人
	生小不相识

255 李白  玉阶怨

	玉阶生白露
	夜久侵罗袜
	却下水晶帘
	玲珑望秋月

256 卢纶  塞下曲四首之一

	鹫翎金仆姑
	燕尾绣蝥弧
	独立扬新令
	千营共一呼

257 卢纶  塞下曲四首之二

	林暗草惊风
	将军夜引弓
	平明寻白羽
	没在石□中

258 卢纶  塞下曲四首之三

	月黑雁飞高
	单于夜遁逃
	欲将轻骑逐
	大雪满弓刀

259 卢纶  塞下曲四首之四

	野幕蔽琼筵
	羌戎贺劳旋
	醉和金甲舞
	雷鼓动山川

260 李益  江南曲

	嫁得瞿塘贾
	朝朝误妾期
	早知潮有信
	嫁与弄潮儿

261 贺知章  回乡偶书

	少小离家老大回
	乡音无改鬓毛衰
	儿童相见不相识
	笑问客从何处来

262 张旭  桃花溪

	隐隐飞桥隔野烟
	石矶西畔问渔船
	桃花尽日随流水
	洞在清溪何处边

263 王维  九月九日忆山东兄弟

	独在异乡为异客
	每逢佳节倍思亲
	遥知兄弟登高处
	遍插茱萸少一人

264 王昌龄  芙蓉楼送辛渐

	寒雨连江夜入吴
	平明送客楚山孤
	洛阳亲友如相问
	一片冰心在玉壶

265 王昌龄  闺怨

	闺中少妇不知愁
	春日凝妆上翠楼
	忽见陌头杨柳色
	悔教夫婿觅封侯

266 王昌龄  春宫曲

	昨夜风开露井桃
	未央前殿月轮高
	平阳歌舞新承宠
	帘外春寒赐锦袍

267 王翰  凉州词

	葡萄美酒夜光杯
	欲饮琵琶马上催
	醉卧沙场君莫笑
	古来征战几人回

268 李白  送孟浩然之广陵

	故人西辞黄鹤楼
	烟花三月下扬州
	孤帆远影碧空尽
	惟见长江天际流

269 李白  下江陵

	朝辞白帝彩云间
	千里江陵一日还
	两岸猿声啼不住
	轻舟已过万重山

270 岑参  逢入京使

	故园东望路漫漫
	双袖龙钟泪不乾
	马上相逢无纸笔
	凭君传语报平安

271 杜甫  江南逢李龟年

	岐王宅里寻常见
	崔九堂前几度闻
	正是江南好风景
	落花时节又逢君

272 韦应物  滁州西涧

	独怜幽草涧边生
	上有黄鹂深树鸣
	春潮带雨晚来急
	野渡无人舟自横

273 张继  枫桥夜泊

	月落乌啼霜满天
	江枫渔火对愁眠
	姑苏城外寒山寺
	夜半钟声到客船

274 韩□  寒食

	春城无处不飞花
	寒食东风御柳斜
	日暮汉宫传蜡烛
	轻烟散入五侯家

275 刘方平  月夜

	更深月色半人家
	北斗阑干南斗斜
	今夜偏知春气暖
	虫声新透绿窗沙

276 刘方平  春怨

	纱窗日落渐黄昏
	金屋无人见泪痕
	寂寞空庭春欲晚
	梨花满地不开门

277 柳中庸  征人怨

	岁岁金河复玉关
	朝朝马策与刀环
	三春白雪归青冢
	万里黄河绕黑山

278 顾况  宫词

	玉楼天半起笙歌
	风送宫嫔笑语和
	月殿影开闻夜漏
	水晶帘卷近秋河

279 李益  夜上受降城闻笛

	回乐峰前沙似雪
	受降城外月如霜
	不知何处吹芦管
	一夜征人尽望乡

280 刘禹锡  乌衣巷

	朱雀桥边野草花
	乌衣巷口夕阳斜
	旧时王谢堂前燕
	飞入寻常百姓家

281 刘禹锡  春词

	新妆宜面下朱楼
	深锁春光一院愁
	行到中庭数花朵
	蜻蜓飞上玉搔头

282 白居易  後宫词

	泪湿罗巾梦不成
	夜深前殿按歌声
	红颜未老恩先断
	斜倚薰笼坐到明

283 张祜  赠内人

	禁门宫树月痕过
	媚眼惟看宿鹭窠
	斜拔玉钗灯影畔
	剔开红□救飞蛾

284 张祜  集灵台二首之一

	日光斜照集灵台
	红树花迎晓露开
	昨夜上皇新授□
	太真含笑入帘来

285 张祜  集灵台二首之二

	虢国夫人承主恩
	平明骑马入宫门
	却嫌脂粉污颜色
	淡扫蛾眉朝至尊

286 张祜  题金陵渡

	金陵津渡小山楼
	一宿行人自可愁
	潮落夜江斜月里
	两三星火是瓜州

287 朱庆馀  宫词

	寂寂花时闭院门
	美人相并立琼轩
	含情欲说宫中事
	鹦鹉前头不敢言

288 朱庆馀  近试上张水部

	洞房昨夜停红烛
	待晓堂前拜舅姑
	妆罢低声问夫婿
	画眉深浅入时无

289 杜牧  将赴吴兴登乐游原

	清时有味是无能
	闲爱孤云静爱僧
	欲把一麾江海去
	乐游原上望昭陵

290 杜牧  赤壁

	折戟沈沙铁未销
	自将磨洗认前朝
	东风不与周郎便
	铜雀春深销二乔

291 杜牧  泊秦淮

	烟笼寒水月笼沙
	夜泊秦淮近酒家
	商女不知亡国恨
	隔江犹唱後庭花

292 杜牧  寄扬州韩绰判官

	青山隐隐水迢迢
	秋尽江南草未凋
	二十四桥明月夜
	玉人何处教吹箫

293 杜牧  遣怀

	落魄江湖载酒行
	楚腰纤细掌中轻
	十年一觉扬州梦
	赢得青楼薄幸名

294 杜牧  秋夕

	银烛秋光冷画屏
	轻罗小扇扑流萤
	天阶夜色凉如水
	坐看牵牛织女星

295 杜牧  赠别二首之一

	娉娉□□十三馀
	豆蔻梢头二月初
	春风十里扬州路
	卷上珠帘总不如

296 杜牧  赠别二首之二

	多情却似总无情
	唯觉樽前笑不成
	蜡烛有心还惜别
	替人垂泪到天明

297 杜牧  金谷园

	繁华事散逐香尘
	流水无情草自春
	日暮东风怨啼鸟
	落花犹似坠楼人

298 李商隐  夜雨寄北

	君问归期未有期
	巴山夜雨涨秋池
	何当共剪西窗烛
	却话巴山夜雨时

299 李商隐  寄令狐郎中

	嵩云秦树久离居
	双鲤迢迢一纸笔
	休问梁园旧宾客
	茂陵秋雨病相如

300 李商隐  为有

	为有云屏无限娇
	凤城寒尽怕春宵
	无端嫁得金龟婿
	辜负香衾事早朝

301 李商隐  隋宫

	乘兴南游不戒严
	九重谁省谏书函
	春风举国裁宫锦
	半作障泥半作帆

302 李商隐  瑶池

	瑶池阿母绮窗开
	黄竹歌声动地哀
	八骏日行三万里
	穆王何事不重来

303 李商隐  嫦娥

	云母屏风烛影深
	长河渐落晓星沈
	嫦娥应悔偷灵药
	碧海青天夜夜心

304 李商隐  贾生

	宣室求贤访逐臣
	贾生才调更无伦
	可怜夜半虚前席
	不问苍生问鬼神

305 温庭筠  瑶瑟怨

	冰簟银床梦不成
	碧天如水夜云轻
	雁声远过潇湘去
	十二楼中月自明

306 郑畋  马嵬坡

	玄宗回马杨妃死
	云雨难忘日月新
	终是圣明天子事
	景阳宫井又何人

307 韩□  已凉

	碧阑干外绣帘垂
	猩色屏风画折枝
	八尺龙须方锦褥
	已凉天气未寒时

308 韦庄  金陵图

	江雨霏霏江草齐
	六朝如梦鸟空啼
	无情最是台城柳
	依旧烟笼十里堤

309 陈陶  陇西行

	誓扫匈奴不顾身
	五千貂锦丧胡尘
	可怜无定河边骨
	犹是深闺梦里人

310 张泌  寄人

	别梦依依到谢家
	小廊回合曲阑斜
	多情只有春庭月
	犹为离人照落花

311 无名氏  杂诗

	尽寒食雨草萋萋
	著麦苗风柳映堤
	等是有家归未得
	杜鹃休向耳边啼

312 王维  渭城曲

	渭城朝雨□轻尘
	客舍青青柳色新
	劝君更尽一杯酒
	西出阳关无故人

313 王维  秋夜曲

	桂魄初生秋露微
	轻罗已薄未更衣
	银筝夜久殷勤弄
	心怯空房不忍归

314 王昌龄  长信怨

	奉帚平明金殿开
	且将团扇共徘徊
	玉颜不及寒鸦色
	犹带昭阳日影来

315 王昌龄  出塞

	秦时明月汉时关
	万里长征人未还
	但使龙城飞将在
	不教胡马渡阴山

316 王之涣  出塞

	黄河远上白云间
	一片孤城万仞山
	羌笛何须怨杨柳
	春风不度玉门关

317 李白  清平调三首之一

	云想衣裳花想容
	春风拂槛露华浓
	若非群玉山头见
	会向瑶台月下逢

318 李白  清平调三首之二

	一枝红艳露凝香
	云雨巫山枉断肠
	借问汉宫谁得似
	可怜飞燕倚新妆

319 李白  清平调三首之三

	名花倾国两相欢
	常得君王带笑看
	解释春风无限恨
	沈香亭北倚阑干

320 杜秋娘  金缕衣

	劝君莫惜金缕衣
	劝君惜取少年时
	花开堪折直须折
	莫待无花空折枝

--
冰相 ---- 落花流水春去也
大道无形  化育天地	<	What did I know, what did I know	>
大道无情  运行日月	<	Of love's austere and lonely offices?	>